Document ID: 32004R2081

32004R2081
L 360/6
JURNALUL OFÍCIAL AL UNIUNII EUROPENE
REGULAMENTUL (CE) NR. 2081/2004 AL COMISIEI
din 6 decembrie 2004
de stabilire a normelor referitoare la comunicarea informațiilor necesare punerii în aplicare a Regulamentului (CEE) nr. 2358/71 al Consiliului privind organizarea comună a pieței în sectorul semințelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2358/71 al Consiliului din 26 octombrie 1971 privind organizarea comună a pieței în sectorul semințelor (1), în special articolul 4 alineatul (2) și articolul 9,
întrucât:
(1)
Ca urmare a reformei din sectorul semințelor, introdusă de Regulamentul (CE) nr. 1782/2003 al Consiliului (2), trebuie să fie revizuite și simplificate informațiile necesare care urmează să fie comunicate Comisiei de către statele membre în conformitate cu articolul 9 din Regulamentul (CEE) nr. 2358/71. De asemenea, Regulamentul (CEE) nr. 3083/73 al Comisiei din 14 noiembrie 1973 privind comunicarea informațiilor necesare aplicării Regulamentului (CEE) nr. 2358/71 privind organizarea comună a pieței în sectorul semințelor (3) a fost modificat de mai multe ori. Din motive de claritate, este necesar să se înlocuiască regulamentul menționat cu un nou text. Prin urmare, este necesar să se abroge Regulamentul (CEE) nr. 3083/73.
(2)
Având în vedere evoluția situației de pe piață în ceea ce privește porumbul și sorgul hibrizi destinați însămânțării, nu mai este necesar să se poată urmări în permanență comerțul cu țările terțe. Este necesar ca porumbul și sorgul hibrizi destinați însămânțării să nu mai facă obiectul regimului certificatelor de import în conformitate cu articolul 4 alineatul (1) din Regulamentul (CEE) nr. 2358/71. Prin urmare, este necesar să se abroge Regulamentul (CEE) nr. 1117/79 al Comisiei din 6 iunie 1979 de stabilire a produselor din sectorul semințelor supuse regimului certificatelor de import (4) și să nu se mai prevadă comunicarea datelor corespunzătoare.
(3)
Comitetul de gestionare a semințelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Comisiei îi sunt comunicate de către statele membre, pe cale electronică, pentru fiecare specie și grup de soiuri stabilite în anexa la Regulamentul (CEE) nr. 2358/71, informațiile enumerate în anexa la prezentul regulament până la datele specificate.
Articolul 2
Regulamentele (CEE) nr. 3083/73 și (CEE) 1117/79 se abrogă.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 decembrie 2004.

Labels: 12
6